RESOLUCIÓN do 11 de xuño de 2010 pola que se convoca unha xornada sobre a seguridade aeroportuaria.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 17/06/2010

Dentro do plan de actividades da Agasp para o ano 2010 e de acordo coas funcións atribuídas pola Lei 1/2007, do 15 de xaneiro, da Academia Galega de Seguridade Pública, convócase unha xornada sobre a seguridade aeroportuaria, conforme as seguintes bases:
1. Obxectivos.
O reforzo das medidas para garantir a seguridade dos pasaxeiros e da tripulación e, en particular, a capacidade de usar escáneres corporais nos aeroportos puxo na vangarda da actualidade e, por suposto, da controversia a necesidade de medidas que supoñen dalgún xeito a invasión da privacidade e a renuncia á comodidade para reducir o risco. No caso de producirse situacións de emerxencia derivadas de fallos nas medidas de seguridade será precisa a actuación coordinada dos diferentes servizos de protección civil e emerxencias que poden chegar a participar nos labores de protección e socorro de persoas e bens.
2. Contidos.
Serán tratados, entre outros, os seguintes temas:
-Participación dos diferentes servizos de emerxencias en situacións de risco.
-Normativa nacional, europea e internacional en materia de seguridade aeroportuaria.
-Programa Nacional de Seguridade Aérea.
-Os usuarios e os controis en aeroportos. Os escáneres corporais e os dereitos fundamentais.
-Cooperación policial e xudicial internacional na loita contra o crime e as garantías dos cidadáns.
3. Destinatarios.
Persoal dos diferentes servizos de emerxencias e protección civil das administracións públicas, persoal de forzas e corpos de seguridade e interesados en xeral.
4. Desenvolvemento.
Lugar: sede da Academia Galega de Seguridade Pública.
Datas: 5, 6 e 7 de xullo.
Duración: 12 horas lectivas.
5. Número de prazas.
Limitado pola capacidade do local.
6. Solicitudes.
Para inscribirse os solicitantes cubrirán a solicitude de participación que se encontra na páxina web da Agasp
http://agasp.xunta.es
, na sección «Actividades formativas», «cursos con inscrición aberta», non son admisibles outros modelos de solicitude, e remitirana telematicamente.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 886 20 61 12 ou 886 20 61 37.
7. Prazo.
O prazo de presentación de solicitudes finalizará o 1 de xullo de 2010.
8. Financiamento da actividade.
Esta actividade é cofinanciada nun 80% polo Fondo Social Europeo dentro do programa operativo Fondo Social Europeo de Galicia 2007-2013, no eixe 3, tema prioritario 72.
9. Modificacións.
A Agasp reserva para si a facultade de interpretar e de resolver as incidencias que poidan xurdir no desenvolvemento desta xornada, así como a facultade de cancelala se o escaso número de solicitudes non xustificase a súa realización.
10. Certificado de asistencia.
Será entregado un certificado de asistencia, ao final da xornada, a aquelas persoas inscritas que asistisen, sempre que a súa asistencia sexa igual ou superior ao 85% das horas lectivas programadas.
Neste documento aparecerán de forma expresa a natureza da actividade e a data de realización.
A Estrada, 11 de xuño de 2010.
José Carlos García Bouzas
Director xeral da Academia Galega
de Seguridade Pública